ICIPANDE ICIKALAMBA | NANI WINGAMUSANSAMUSHA NGA MULI NA MAFYA?
Bonse Tulafwaya uwa Kutusansamusha
Bushe mulebukisha ilyo mwaipuntwile no kupona pa nshi ninshi muli abaice? Nalimo mwaliicenene ku kuboko nelyo ukuikwebulula pe kufi. Bushe mulebukisha ifyo banyinenwe bamusansamwishe? Nalimo balimuwamishe pa cilonda no kumukakapo insalu. Mwalililile, lelo amashiwi ayasuma ayo bamwebele ne fyo bamukumbatile fyalengele mwaumfwako bwino. Pali ilya nshita, mwalikwete abakumusansamusha.
Nomba ilyo tulekula ifintu filatendeka ukwaluka. Amafya yalafulilako, kabili cilafya ukusanga abakutusansamusha. Ku ca bulanda, amafya ayo abakalamba bakwata te kuti yapwe nga filya yengapwa nga ca kuti nyina akaka umwana icisalu pa cilonda no kumukumbatila. Moneni ifya kumwenako.
Bushe balimutamfyapo incito? Ba Julian batile ilyo babantamfishe incito, balisakamene sana. Baleyipusha abati, ‘Bushe nkasunga shani ulupwa lwandi? Kuti bantamfya shani, pa numa ya kubombesha pa myaka iingi?’
Nalimo mulomfwa sana ubulanda pantu icupo cenu calipwa. Ba Raquel batile, “Napapita umwaka umo ne myeshi 6 ukutula apo abena mwandi banshilile, kabili ilyo banshile nali sana no bulanda. Nshaishibe ifya kucita. Nalilwele, umutima walekalipa kabili nali no mwenso.”
Tutile mulalwalilila. Nalimo kulaba inshita shimo ilyo mumfwa nga filya fyaumfwile Yobo, uwailishenye ati, “Nakaana umweo; nshakekale no mweo umuyayaya.” (Yobo 7:16) Nalimo mumfwa kwati ni filya ba Luis abali ne myaka ukucila pali 80 abalandile ukuti, “Inshita nshimo mfwayafye ukufwa.”
Nalimo mulafwaya abakumusansamusha pantu lupwa nelyo cibusa wenu alifwa. Ba Robert batile: “Ilyo umwana wesu afwile mu busanso bwa mu ndeke, pa kubala nalemona kwati bufi. Lyena naumfwile kwati ulupanga ulutali lwapula muli ine kwati ni filya Baibolo yalanda.”—Luka 2:35.
Ba Robert, ba Luis, ba Raquel, na ba Julian balisansamushiwe lintu bali na mafya. Balisangile uwalebasansamusha, no uyu ni Lesa wa Maka Yonse. Bushe Lesa asansamusha shani abantu? Bushe na imwe kuti amusansamusha
bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn